พัฒนาระบบ My Tax Account ช่วยให้ผู้เสียภาษียื่นแบบ ภ.ง.ด 90 และ ภ.ง.ด 91 ได้สะดวกยิ่งขึ้น
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี ในฐานะโฆษกกรมสรรพากร เปิดเผยว่า กรมสรรพากรได้ต่อยอดและพัฒนาระบบ My Tax Account ให้ดียิ่งขึ้น โดยเพิ่มข้อมูลรายการค่าลดหย่อนใหม่และเพิ่มบริการใหม่จากเดิมที่มีอยู่ 9 รายการ เพิ่มใหม่อีก 4 รายการ รวมเป็น 13 รายการ ได้แก่ ข้อมูลค่าลดหย่อนครอบครัว ข้อมูลค่าลดหย่อนดอกเบี้ยกู้ยืมเพื่อซื้อ เช่าซื้อ หรือสร้างอาคารที่อยู่อาศัย บริการตรวจสอบประวัติการยื่นแบบ ภ.ง.ด. 90/91 จำนวน 3 ปีภาษี และบริการพิมพ์ข้อมูลภาพแบบและใบเสร็จรับเงินสำหรับการยื่นแบบปีภาษีปัจจุบันผ่านอินเทอร์เน็ต รวมทั้งเพิ่มข้อมูลเงินเดือนกลุ่มเอกชนและรัฐวิสาหกิจที่นายจ้างนำส่งให้กรมสรรพากรผ่านทางอิเล็กทรอนิกส์ ซึ่งผู้เสียภาษีที่ใช้บริการสามารถมั่นใจในความปลอดภัยของข้อมูล ที่ได้มาตรฐานระดับสากล นอกจากนี้ ยังได้ปรับปรุงระบบข้อมูล และบริการเดิมให้ทันสมัยและใช้งานได้สะดวกมากขึ้น ทั้งนี้ เฉพาะข้อมูลเงินเดือนของบุคลากรในสังกัดหน่วยงานราชการและค่าลดหย่อน จะถูกเตรียมให้สำหรับการยื่นแบบผ่านระบบ New e-Filing เพื่อรองรับและอำนวยความสะดวกแก่ผู้ที่กำลัง จะยื่นแบบแสดงรายการภาษีเงินได้บุคคลธรรมดา (ภ.ง.ด. 90 ภ.ง.ด. 91) ประจำปีภาษี 2564 ซึ่งสามารถยื่นแบบฯ ได้ตั้งแต่บัดนี้จนถึงวันที่ 31 มีนาคม 2565 หรือผู้ที่ยื่นแบบแสดงรายการภาษีผ่านระบบออนไลน์ (e-Filing) เว็บไซต์ กรมสรรพากร www.rd.go.th ได้ขยายเวลายื่นแบบฯ ออกไปอีก 8 วัน ถึงวันที่ 8 เมษายน 2565